Doložka pre posudzovanie vplyvov

1.	Odhad dopadov na verejné financie
Poskytnutím úveru zo štátnych finančných aktív nebude mať uvedený úver priamy dopad na štátny rozpočet SR.

 V zmysle metodiky ESA 95 a manuálu ESA 95 na základe ktorých sa posudzuje vplyv poskytnutých úverov verejným podnikom na deficit verejného rozpočtu, ak je verejný podnik stratový a podľa podnikateľského plánu neprebehne reštrukturalizácia podniku, ktorá by v budúcnosti zaručovala jeho ziskovosť, je potrebné preklasifikovať vykazovanie poskytnutého úveru na dotáciu vo výške naakumulovanej straty za minulé roky a nad rámec takejto čiastky bude úver zaznamenaný ako finančná transakcia bez dopadu na schodok verejnej správy. 
Podnik má vedené na účte neuhradených strát minulých období sumu 2 000 tis. Eur. Uvedená strata nesúvisí s hospodárením podniku ale podnik z opatrnosti zaúčtoval rozdielnu hodnotu pozemkov vykazovanú v majetku a v skutočnosti, nachádzajúcu sa v katastrálnom území Banská Bystrica. V rokoch 2009 až 2011 sa predpokladá strata spolu v objeme 58 064 tis. Euro. 
Súčasťou materiálu je reštrukturalizácia podniku Lesy SR š.p., ktorá by mala od roku 2012 zabezpečiť ziskovosť podniku. 
 V prípade neuskutočnenia reštrukturalizácie podniku a tým nezabezpečenia ziskovosti podniku v budúcnosti by návratná výpomoc formou úveru bola podľa metodiky ESA 95 zaznamenaná ako kapitálový transfer s negatívnym dopadom na schodok verejnej správy vo výške celej naakumulovanej straty uvedenej vyššie.   

Od roku 2012 bude štátny podnik Lesy SR, š. p. Banská Bystrica splácať istinu poskytnutej návratnej finančnej výpomoci spolu s úrokom. Sankčný mechanizmus ( úrok z omeškania ) v prípade problémov spojených s neschopnosťou  splácať návratnú finančnú výpomoc bude súčasťou zmluvy o poskytnutí návratnej finančnej výpomoci ( požiadavka NKU SR v pripomienkovom konaní). 

2. Dopad na obyvateľov, hospodárenie podnikateľskej sféry a iných právnických osôb
	Návrh opatrení predpokladá pozitívny vplyv na obyvateľov, na hospodárenie podnikateľskej sféry a iných právnických osôb napojených na hospodárenie š.p. Lesy SR, nakoľko navrhované opatrenia umožnia zachovanie produkcie, činnosti a platobnej schopnosti podniku.  

3. Dopad na životné prostredie
Realizáciou opatrení sa predpokladá pozitívny vplyv na životné prostredie na lokálnej, regionálnej a celoštátnej úrovni, a to zabezpečením a zachovaním činností smerujúcich k trvalo udržateľnému obhospodarovaniu lesov, čo bude mať zároveň aj pozitívny vplyv na charakter krajiny. Časť prostriedkov podnik použije aj na vykrytie nákladov na odstraňovanie povodňových škôd

4. Dopad na zamestnanosť
	Navrhované opatrenia budú mať dopad na zamestnanosť. Jedným z reštrukturalizačných opatrení dôjde k zníženiu stavu technicko-hospodárskych zamestnancov štátneho podniku o 785 zamestnancov. Zníženie počtu zamestnancov bude prevažne v dôsledku prirodzeného odchodu zamestnancov do starobného dôchodku.
Zároveň sa navrhnutými opatreniami stabilizuje približne 6 tis. pracovných miest ohrozených súčasnou nepriaznivou situáciou v rámci podniku Lesy SR š.p. Banská Bystrica a na úrovni externých dodávateľov a poskytovateľov služieb pre podnik. 

5. Vplyv na podnikateľské prostredie
Návrh opatrení predpokladá z dlhodobého hľadiska pozitívny dopad na podnikateľské prostredie zmiernením negatívnych dopadov súčasnej hospodárskej situácie.

6. Analýza vplyvov na informatizáciu spoločnosti
Navrhované opatrenia nebudú mať vplyv na informatizáciu spoločnosti.